Predkladacia správa

Návrh novely zákona o daniach z príjmov Ministerstvo financií SR predkladá ako iniciatívny návrh z dôvodu zosúladenia podmienok uplatňovania odpisu nedobytných pohľadávok s podmienkami uplatňovanými v krajinách s vyspelou ekonomikou a požiadaviek Svetovej banky pre poskytnutie II. tranže pôžičky EFSAL, ako aj ozdravenia podnikateľského prostredia.
 
V súčasnosti zákon o daniach z príjmov umožňuje tvorbu opravných položiek zahrnovať do daňových výdavkov retroaktívne na všetky nepremlčané  pohľadávky, splatnosť ktorých nastala pred 1. januárom 2002. 

Tento návrh novely zákona rozširuje možnosti uznania odpisu nepremlčaných pohľadávok do daňových výdavkov. A to nie len na prípady, keď sú už využité všetky možnosti právnych predpisov pre vymáhanie pohľadávok a možnosti uplatnenia časti možnej úhrady podaním návrhu na vyhlásenie konkurzu na dlžníka, ale aj na prípady mimosúdnej dohody veriteľa a dlžníka  za stanovených podmienok uvedených v doplnených ustanoveniach navrhovanej novely zákona o daniach z príjmov.

Predkladaný návrh novely zákona o daniach z príjmov umožňuje  trvalý odpis nepremlčaných pohľadávok bez toho, aby bol na dlžníka vyhlásený konkurz. Takto definované podmienky pre odpis pohľadávky do daňových výdavkov umožnia trvalé vysporiadanie sa s neuhradenými pohľadávkami. 

	Predkladaná novela zákona  zrušením ustanovenia § 25 ods. 1 písm. v) bod 4 zákona  o daniach z príjmov eliminuje negatívny dopad na príjmovú časť štátneho rozpočtu už v roku 2003. Eliminácia je realizovaná tým, že návrh novely zaisťuje, aby odpustený záväzok bol súčasťou príjmov dlžníka, ktorý má sídlo alebo bydlisko na území SR a rovnako tým, že odpis pohľadávok do daňových výdavkov je realizovaný rovnomerne počas štyroch zdaňovacích období.

	Návrh novely zákona, ktorým sa mení a dopĺňa zákon o daniach z príjmov č. 366/1999 Z. z. v znení neskorších predpisov sa predkladá na rokovanie vlády Slovenskej republiky po vnútrorezortnom a medzirezortnom pripomienkovom konaní. Materiál sa predkladá bez rozporov.

	V Článku II. predmetného návrhu zákona, ktorým sa mení a dopĺňa zákon č. 303/1995 Z. z. o rozpočtových pravidlách v znení neskorších predpisov sa rieši problematika v súvislosti s vládou schváleným projektom reštrukturalizácie bánk.  Jedná sa o financovanie realizácie osobitných záruk vlády, na ktoré boli poskytnuté návratné finančné výpomoci. Navrhované znenie umožní Ministerstvu financií SR naložiť s pohľadávkami z týchto návratných finančných výpomocí aj formou ich kapitalizácie.